På et år gik en dansk pige fra at være 'den populære pige' i klassen til at rejse til Syrien for at tilslutte sig Islamisk Stat.

TV 2 kan tirsdag afsløre, at endnu en dansk pige formentlig er taget til Syrien for at tilslutte sig Islamisk Stat.

Den 18-årige pige går på et gymnasium i Ishøj på Københavns Vestegn og konverterede til islam for cirka et år siden.

Familien ønsker ikke at stå frem

Pigens forældre har ikke ønsket at stå frem, da de frygter for datterens sikkerhed. Men TV 2s journalist Sanne Lau Pedersen har de seneste dage været i kontakt med den 18-årige piges mor, far og klassekammerater. Og der tegner sig et billede af en ellers velfungerende familie med en datter, som var 'den populære pige' i sin gymnasieklasse.

- Hun er vokset op i en pæredansk familie - faren er lærer, moren er offentligt ansat - begge meget veluddannede. Hun har flere søskende, som alle har gode jobs. Så alt i alt kommer hun fra en kernefamilie, siger journalist på TV 2 Sanne Lau Pedersen.

Hun fortæller, at familien ikke har nogen forklaring på, hvorfor deres 18-årige datter formodes indrejst i Syrien.

Konverterede for et år siden

For tre år siden var der et dødsfald i pigens famillie, men forældrene tror ikke, at det har været udslagsgivende for pigens skæbne. For et år siden konverterede pigen til islam og begyndte at gå i 'burkalignende' tøj. Og her begyndte pigens mor og far at blive opmærksomme på, at deres datter ændrede karakter.

- Familien opdagede ved et tilfælde, at datteren var konverteret. Langsomt derfra begynder hun så at gå med slør, hun stopper med at spise svinekød og bliver mere indelukket, fortæller Sanne Lau Pedersen.

For et halvt år siden blev den 18-årige pige endnu mere religiøs og radikal i sin påklædning. Og her begyndte alarmklokkerne at ringe hos hendes forældre.

- Faren forklarer, hvordan hans datter begyndte at gå med handsker, som dækkede hendes arme og hænder, hendes tørklæde blev helt tætsluttende om ansigtet og hendes tøj dækkede hele kroppen, siger Sanne Lau Pedersen.

Familien accepterede datterens valg om at konvertere til islam, selvom de var lidt bekymrede. Til trods for at de ofte forsøgte at tale med deres datter om hendes valg, så havde de ingen forestilling om, at hun en dag ville tilslutte sig Islamisk Stat.

Tog afsted med andre kvinder

For knap to uger siden sagde den 18-årige pige til sin familie, at hun ville overnatte hos en veninde. Siden da har ingen i familien hørt fra hende.

- Hun fik lavet et midlertidigt pas uden familien vidste det, og hun er så rejst til Tyrkiet d. 23. juni. Familien er desperate efter at høre, hvor deres datter er, fortæller TV 2s journalist Sanne Lau Pedersen.

Man formoder at pigen fra Tyrkiet vil fortsætte over grænsen til Syrien for at slutte sig til Islamisk Stat. Hun er formentlig rejst derned sammen med en anden etnisk dansk pige på 18 og en 21-årig kurdisk-dansk pige.

- Ifølge vores oplysninger er den 21-årige kurdisk-danske pige gift med en mand, der sidste år rejste til Syrien for at kæmpe for Islamisk Stat, fortæller Sanne Lau Pedersen og fortsætter:

- Formodningen er, at de tre piger skal mødes med ham og sammen rejse ind i Syrien.

Flere unge kvinder er forsvundet

I søndags fortalte TV 2 om en anden dansk far, der i øjeblikket leder efter sin datter i Istanbul.

I desperation stod han frem på den tyrkiske tv-kanal Show TV for at bede om hjælp til at finde sine døtre på 19 og 24 år, som han ikke har hørt fra i 37 dage.

Han frygter også, at hans døtre er på vej i krig for Islamisk Stat. Ligesom den 18-årige pige fra Ishøj er de to døtre angiveligt blevet rekrutteret fra Brøndby Strand.

Ifølge den dansk/kurdiske politiker Ibis Tas er det ikke tilfældigt, at pigerne kommer fra Vestegnen. I Kisumparken ved Brøndby Strand er der nemlig flere mennesker, der arbejder specifikt med at rekruttere - især piger helt ned til 14 års alderen - til IS.

- Det er et stort problem, siger han til TV 2.

Inden for de seneste måneder er der ifølge TV 2's oplysninger mindst ni personer - heraf otte kvinder - fra Vestegnen, der er rejst fra Danmark for at tilslutte sig IS. Det er ikke tilfældigt, mener Ibis Tas.

- Det sidste halvandet år har Islamisk Stat appelleret i langt højere grad til familier og til vennegrupper. Ikke nødvendigvis for at kæmpe, men for at leve et liv i et kalifat, som de tror på.